জনধন অ্যাকাউন্টের নামে ৩০ লক্ষ অ্যাকাউন্ট খুলে বিজেপি-র টাকা জমা দেওয়া হয়েছে? নোট বাতিল বিতর্কে এবার বিজেপি-র বিরুদ্ধে বড়সড় অভিযোগ আনলেন মমতা। তাঁর অভিযোগ, ’মানুষ সেভিংস অ্যাকাউন্ট থেকে টাকা তুলতে পারবে না, আর বিজেপি টাকা তুলবে, এটা হতে পারে না। আমরা কি দুর্ভিক্ষের দিকে এগোচ্ছি, দাঙ্গার দিকে এগোচ্ছি? ’  সোমবার দিন ৭২ ঘণ্টার সময়সীমা পেরিয়ে গেলে রাস্তায় নেমে আন্দোলন করবেন বলেও হুংকার ছেড়েছেন মমতা। বিভিন্ন রাজনৈতিক দলের সঙ্গে বৈঠক করে তিনি আন্দোলনের কর্মসূচী ঠিক করবেন বলেও জানিয়েছেন মমতা। সোমবারই এই কর্মসূচী তিনি ঘোষণা করবেন। মমতার দাবি, ‘অর্থনীতিতে ধস নেমেছে। আমি আমার কাজ বন্ধ করব না, চালিয়ে যাব। ১০০ দিনের কাজ বন্ধ হয়ে গিয়েছে। রাজ্য সরকার তো নোট ছাপায় না, কেন্দ্রীয় সরকার ছাপায় না।’ অর্থনীতির যা ক্ষতি হয়ে গেল তা সামলাতে ১০০ বছর সময় লাগবে বলেও দাবি করেন মমতা।  
আরও পড়ুন
চক্রান্ত করে বাংলায় ৫০০ টাকার নোট পাঠাচ্ছে না কেন্দ্র? মমতার চাঞ্চল্যকর অভিযোগ
মমতার অভিযোগ, ‘এই সরকার, গরিব, সাধারণ মানুষ, মহিলা, শিল্প, কৃষি বিরোধী। এটা বিপর্যয়, এই তুঘলকি কায়দা চলতে পারে না। জনগণের নাম করে বিজেপি-র পার্টি অ্যাকাউন্টে টাকা ঢুকিয়ে দেওয়া চলবে না।’ মমতাকে সাংবাদিকরা প্রশ্ন করেন যে, নোট বদল বন্ধ করে দেওয়া হবে বলে শোনা যাচ্ছে। তা শুনেই মমতা মন্তব্য করেন, ‘এর থেকেই প্রমাণিত হয় যে কেন্দ্র দেউলিয়ার পথে এগোচ্ছে।’ ক্ষুব্ধ মমতা এর পরে আরও মারাত্মক অভিযোগ করেন। তাঁর অভিযোগ, সেভিংস অ্যাকাউন্টে জমিয়ে রাখা টাকাও হাতে পাওয়া যাবে কি না, তা নিয়ে আতঙ্কিত হয়ে পড়ছেন সাধারণ মানুষ। রিজার্ভ ব্যাঙ্কের সামনে থেকে বড়বাজারেও যান মুখ্যমন্ত্রী। সেখানে অনেকেই তাঁকে অভিযোগ করেন, ব্যাঙ্ক থেকে টাকা না পাওয়ায় ব্যবসা বন্ধ হতে বসেছে।